March | 2017 | Prisca's Kitchen
Woorde uit die kombuis – Diensbaarheid
Posted on 3 March 2017 by Gerda Beukes
Die lydenstyd het begin en die laaste paar dae draai die herinneringe van die kruis, die spykers en die doringkroon weer vlak in elke dissipel se gemoed rond, maar dis veral Jesus se voorbeeld van diensbaarheid wat deesdae so hard met my praat. Ek sien weer opnuut die draaitjie daarvan regdeur Sy lewe en dood gevleg.
Daardie spykers het Jesus se verweerde hande en voete vasgeslaan aan ‘n kruis, ‘n kruis wat Hy nie verdien het nie, om ‘n dood te sterf wat nie eers Syne was nie. Maar Jesus het mos self gesê dat daar nie ‘n groter liefde as juis dit is nie – dat iemand sy lewe opoffer vir ‘n ander.
En deur dit alles het Sy liefdevolle oë pretensie verbrokkel en die waarheid gesif, terwyl sy droë mond prewel in ‘n versoek tot God om ons nie hierdie sonde toe te reken nie, want ons weet nie wat ons doen nie.
Dan was daar die spottende doringkroon. Eintlik het daardie kroon elke ander idee van koningskap weggevreet en verteer, sodat ons kan neerbuig voor die Een Koning wat nie gekom het om gedien te word nie, maar om te dien.
Ek lees iewers hierdie woorde: “We surrender to win, we give away to keep, we suffer to get well, we die to live.” En ek dink net weer tevrede – in God se Koninkryk werk alles andersom.
Suutjies stoei daar ‘n dringendheid in my los om self te gaan dien…